સુનંદાબેનની એકની એક દીકરી હતી મૃણાલ. તેમના પતિ રજનીભાઈનો ધંધો હતો અને તેમની કમાણી સારી હતી. પણ મૃણાલે દસમું ધોરણ પાસ કર્યું અને એક અકસ્માતમાં રજનીભાઈનું અવસાન થયું. આથી સુનંદાબેન એકલાં પડી ગયાં. તેમનો એકમાત્ર આધાર હવે મૃણાલ હતી. પતિના એકાએક થયેલ અવસાનને કારણે તેમના ધંધાનું હવે શું કરવું એવો પ્રશ્ન સુનંદાબેન સમક્ષ ઊભો થયો, પણ તેમના ભાઈ પણ ધંધામાં જ હતા અને તેમણે રજનીભાઈના ધંધાને સારી રીતે સમેટી આપ્યો. આથી ધંધા અંગેની ચિંતા તો દૂર થઈ. પૈસા પણ તેમની પાસે સારા એવા હતા. હવે એક જ ઉદ્દેશ તેમની સામે હતો અને તે મૃણાલને સારી રીતે ઉછેરવાનો.